1.  ปัจจัยความเสี่ยง

1.  ความเสี่ยงจากความผันผวนของราคาน้ำมัน และราคาต้นทุนวัสดุก่อสร้าง

ราคาน้ำมันในตลาดโลกยังมีความผันผวน โดยปรับตัวสูงในต้นปี
และปรับตัวลดลงอย่างต่อเนื่องในเดือนกันยายน 2551 การคาดการณ์การใช้น้ำมันยังมีแนวโน้มลดลง
จากการชะลอตัวของเศรษฐกิจสหรัฐอเมริกา
ซึ่งเป็นผู้บริโภครายใหญ่แต่กลุ่มประเทศผู้ส่งออกน้ำมันมีแรงจูงใจที่จะรักษาราคาน้ำมันไว้ในระดับสูง
ทำให้ราคาน้ำมันไม่น่าจะปรับลดลงไปอีกมาก

ถึงแม้ว่าราคาน้ำมันในตลาดโลกปรับลดลงก็ตาม แต่ราคาสินค้าต่างๆ
รวมทั้งวัสดุก่อสร้างยังไม่ได้มีการปรับลดลงตาม และยังคงมีความผันผวนอย่างต่อเนื่อง บริษัทฯ
มีแนวทางการบริหารจัดการความเสี่ยงโดยเน้นก่อสร้างในแนวราบเนื่องจากระยะเวลาก่อสร้างที่สั้นกว่าแนวสูง
เพื่อสามารถปรับต้นทุนได้ทันต่อสถานการณ์ นอกจากนี้บริษัทฯ
ยังคงดำเนินการก่อสร้างโครงการในรูปแบบเปิดประมูลโครงการ
ดังนั้นถึงแม้ว่าราคาวัสดุก่อสร้างจะผันผวน ผู้รับเหมาซึ่งผ่านการคัดสรรเรื่องความน่าเชื่อถือ
และฐานะการเงินจากคณะกรรมการจัดซื้อจัดจ้างของบริษัทฯ
จะเป็นผู้รับความเสี่ยงดังกล่าวแทนบริษัทฯ

2.  ความเสี่ยงจากภาวะเศรษฐกิจ

แบ่งเป็นปัญหาที่เกิดภายนอกประเทศ เช่น จากภาวะเศรษฐกิจของสหรัฐอเมริกาชะลอตัว
และปัญหาที่เกิดจากภายในประเทศ เช่น การชุมนุมประท้วงและปิดสนามบิน เป็นต้น
ปัญหาเหล่านี้ส่งผลโดยตรงกับประเทศในด้านการลงทุน และท่องเที่ยว
กลุ่มอุตสาหกรรมที่เกี่ยวข้องเริ่มปรับลดพนักงานและปิดกิจการ
ปัญหาการว่างงานที่มีแนวโน้มที่จะรุนแรงในปี 2552 ปัญหาเหล่านี้มีผลต่อกำลังซื้อของผู้บริโภคที่ลดลง
โดยจะส่งผลกระทบต่อยอดขายโครงการต่างๆ ที่อยู่ระหว่างการเปิดขาย
หรือทำให้การเปิดโครงการใหม่อาจมีการพิจารณาเลื่อนการเปิดโครงการออกไป บริษัทฯ
ลดความเสี่ยงโดยการกำหนดโครงการที่เกิดใหม่ให้มีขนาดเล็กระยะเวลาการก่อสร้างไม่นาน
เพื่อลดความเสี่ยงด้านการขาย และกระจายตามโซนต่างๆ
และเน้นกลุ่มลูกค้าระดับกลางที่ยังคงมีกำลังซื้อและต้องการที่อยู่อาศัยจริง

3.  ความเสี่ยงจากการแข่งขันในธุรกิจพัฒนาอสังหาริมทรัพย์

ในปี 2552 ตลาดจะเป็นของผู้ซื้อ ในขณะที่การขึ้นโครงการใหม่ในตลาดจะมีการชะลอลง
เนื่องจากกลุ่มลูกค้าที่มีอำนาจซื้อที่อยู่อาศัยคาดว่าจะลดลงและยังไม่รีบเร่งที่จะตัดสินใจซื้อในช่วงแรก
โดยกลุ่มธุรกิจอสังหาริมทรัพย์ที่มีต้นทุนการดำเนินงานสูงจะเร่งระบายสินค้าที่มีอยู่ในสต็อกเพื่อลดต้นทุนที่สะสมอยู่
การแข่งขันจะสูงขึ้นโดยกลยุทธ์ด้านราคาคาดว่าจะถูกนำมาใช้เป็นเครื่องมือแรก
กลุ่มบริษัทอสังหาริมทรัพย์ที่อยู่นอกตลาดหลักทรัพย์ฯ ประสิทธิภาพในการแข่งขันในตลาดจะลดลง
บริษัทฯ จึงมีนโยบายจะพัฒนาโครงการที่บริษัทมีประสบการณ์และเป็นที่ยอมรับของกลุ่มลูกค้าก่อน
เพื่อรักษาภาพลักษณ์และความเชื่อถือ พร้อมกับพัฒนารูปแบบผลิตภัณฑ์ใหม่ ๆ
ที่พร้อมจะนำเสนอสู่ตลาดได้ทันทีที่ตลาดต้องการ

4.  ความเสี่ยงด้านกฏหมาย

เนื่องจากกฎหมายและกฎระเบียบที่เกี่ยวข้องกับธุรกิจอสังหาริมทรัพย์ ได้มีการปรับปรุงแก้ไข
และเพิ่มเติมอยู่เสมอ กลุ่มบริษัทอาจมีความเสี่ยงหากมีการเปลี่ยนแปลงกฎระเบียบดังกล่าวได้ เช่น
การถูกจำกัดประโยชน์ ในการใช้พื้นที่การก่อสร้างอาคารบางประเภท เขตจำกัดความสูง
ปัญหาการเรียกเวนคืนที่ดินเพื่อการก่อสร้างสาธารณูปโภคของภาครัฐ
การกำหนดสิ่งแวดล้อมในโครงการ ซึ่งจะทำให้พื้นที่ขายในโครงการลดลง
ซึ่งจะส่งผลกระทบต่อรายได้ที่เกิดขึ้น ดังนั้นบริษัทฯ
ลดความเสี่ยงโดยจะไม่ซื้อที่ดินสะสมไว้ทำโครงการนานกว่า 1 ปี
เพื่อป้องการเปลี่ยนแปลงที่อาจมีผลต่อที่ดินที่มีอยู่ได้

5.  ความเสี่ยงในการจัดหาเงินทุน

ปัจจุบันสถาบันการเงินต่าง ๆ
ได้มีมาตราการเข้มงวดในการพิจารณาสินเชื่อในกลุ่มอสังหาริมทรัพย์มากขึ้น
โดยกำหนดเงื่อนไขที่เข้มงวด
หากเป็นผู้ประกอบการรายเล็กหรือรายใหม่โอกาสที่จะได้รับพิจารณาสินเชื่อจะน้อยกว่ารายใหญ่หรือกลุ่มที่อยู่ในตลาดหลักทรัพย์ฯ
ซึ่งของผู้ประกอบการรายเล็กเงินกู้จากสถาบันการเงินเป็นสิ่งสำคัญที่ใช้ในการดำเนินงาน
ในขณะที่รายใหญ่หรือกลุ่มที่อยู่ในตลาดหลักทรัพย์ฯ นอกจากเงินกู้ยืมจากสถาบันการเงินแล้ว
ยังสามารถระดมทุนได้หลายวิธี เช่นการออกหุ้นเพิ่มทุน, การออกหุ้นกู้ ฯลฯ ในส่วนของบริษัทฯ
ความเสี่ยงนี้ไม่น่าจะมีผลกระทบมากนัก เนื่องจากบริษัทฯ
มีประวัติการติดต่อและเป็นลูกค้าที่ดีของสถาบันการเงินมานาน
ในส่วนของสินเชื่อรายย่อยของธนาคาร ธนาคารได้เข้มงวดในการพิจารณามากขึ้นเช่นกัน บริษัทฯ
ลดความเสี่ยง โดยจะเน้นกลุ่มลูกค้าระดับกลาง
ซึ่งเป็นกลุ่มลูกค้าที่ยังมีความสามารถในการหารายได้ และเป็นกลุ่มที่สถาบันการเงินยังให้สินเชื่อได้